b'\n_START_ARTICLE_\nLuonto (mytologia)\n_START_SECTION_\nLuonnon kutsunta\n_START_PARAGRAPH_\nJos ihmisell\xc3\xa4 on heikko luonto, h\xc3\xa4n voi loitsuin kutsua itselleen luontoa tai karaista ja voimistaa luontoaan. Luontoa kutsuttiin my\xc3\xb6s kateita, vihollisia ja sairauksia vastaan, ja antamaan lis\xc3\xa4\xc3\xa4 ruumiillisia, henkisi\xc3\xa4 tai yliluonnollisia kykyj\xc3\xa4. Loitsuissa luontoa kutsutaan nousemaan lovesta ja syv\xc3\xa4st\xc3\xa4 paikasta, ilmeisesti vainajalasta. Luontoa kutsutaan usein my\xc3\xb6s haon eli uppopuun alta. T\xc3\xa4m\xc3\xa4 kertoo Martti Haavion mukaan siit\xc3\xa4, ett\xc3\xa4 lovi sijaitsee veden pohjan alapuolella samaan tapaan kuin saamelaisten Saivo-vainajala. Joskus taas luontoa kutsutaan nousemaan "haudan alta", joka sekin viittaa siihen, ett\xc3\xa4 luonto on vainajalasta. Er\xc3\xa4\xc3\xa4n tiedon mukaan luontoaan saattoi karaista siten, ett\xc3\xa4 kohotti juhlay\xc3\xb6n\xc3\xa4 j\xc3\xa4rvest\xc3\xa4 hakoa ja kutsui loitsulla luontoaan. Luontoa puhuteltaessa h\xc3\xa4net ilmaistaan usein haltijaksi ja synnyksi. T\xc3\xa4ss\xc3\xa4 synty merkitsee joko myyttist\xc3\xa4 synty\xc3\xa4, esi-is\xc3\xa4n sielua syntyist\xc3\xa4 tai molempia._NEWLINE_Esimerkkej\xc3\xa4 loitsuista:_NEWLINE_\xc2\xbbNouse luontoni lovesta,_NEWLINE__NEWLINE_Syntyni syv\xc3\xa4st\xc3\xa4 maasta,_NEWLINE__NEWLINE_Ha\'on alta haltijani_NEWLINE__NEWLINE_Vastuksia voittamah,_NEWLINE_Katehia kaatamah,_NEWLINE__NEWLINE_Sotisia sortamahan...\xc2\xbb_NEWLINE_\xc2\xbbNoin luonto lovesta nouskoon,_NEWLINE__NEWLINE_Haon alta haltiani,_NEWLINE__NEWLINE_Kuin nousee Jumalan ilma!\xc2\xbb_NEWLINE_\xc2\xbbNouse luontoni lovesta,_NEWLINE__NEWLINE_kiven alta kiilusilm\xc3\xa4,_NEWLINE__NEWLINE_paaden alta paikka poski,_NEWLINE__NEWLINE_hongan alta haltijani,_NEWLINE__NEWLINE_pue p\xc3\xa4\xc3\xa4lle palava paita...\xc2\xbb\n_START_SECTION_\nHaltioituminen\n_START_PARAGRAPH_\nIhminen on sananmukaisesti haltioissaan, kun h\xc3\xa4nen haltijansa eli luontonsa hallitsee h\xc3\xa4nt\xc3\xa4. Haltioissaan oleva on esimerkiksi t\xc3\xb6iss\xc3\xa4\xc3\xa4n tai tavoitteissaan kiihke\xc3\xa4 tai fanaattinen. Tiet\xc3\xa4j\xc3\xa4t saattoivat tavoitella haltioitumisen tilaa yliluonnollisissa toimissaan, kuten sairauksien parantamisessa.\n_START_SECTION_\nHaltijattomuus\n_START_PARAGRAPH_\nIhmisen haltija voi l\xc3\xa4hte\xc3\xa4 pitk\xc3\xa4ksi aikaa pois ihmisen luota. T\xc3\xa4ll\xc3\xb6in ihminen on haltijaton eli onneton, sairas tai masentunut. Haltijaton on usein kalpea eli veret\xc3\xb6n, verevyytens\xc3\xa4 menett\xc3\xa4nyt. Haltija voi my\xc3\xb6s j\xc3\xa4\xc3\xa4d\xc3\xa4 ihmisest\xc3\xa4 j\xc3\xa4lkeen, jos t\xc3\xa4m\xc3\xa4 siirtyy nopeasti ja pitki\xc3\xa4 matkoja. Tilasta k\xc3\xa4ytet\xc3\xa4\xc3\xa4n my\xc3\xb6s nimityst\xc3\xa4 itsett\xc3\xa4 olo. T\xc3\xa4ll\xc3\xa4 viitataan itseen erityisen\xc3\xa4 olentona. Itsen rinnastuvuus luontoon on kuitenkin ep\xc3\xa4varmaa, vaikka ei mahdotonta.\n_START_SECTION_\nHaltijan vaihtaminen\n_START_PARAGRAPH_\nJos onnekas ihminen kuolee, voi taitava loitsija saada h\xc3\xa4nen luontonsa itselleen loitsulla. T\xc3\xa4ll\xc3\xb6in vanha luonto hyl\xc3\xa4t\xc3\xa4\xc3\xa4n. Joskus v\xc3\xa4itet\xc3\xa4\xc3\xa4n jopa el\xc3\xa4v\xc3\xa4lt\xc3\xa4 viedyn h\xc3\xa4nen haltijansa.'